hy hy hy hy hy hy hy hy hy hy hy hy hy hy hy hy en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hbs_lat hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
Սմարթ-կանգառները նաեւ քաղաքային բյուջե հոսքեր կապահովեն
— Նորայր, ըստ քեզ, մարդը ծնված վայրն է համարում իր ծննդավայրը, թե՞ ապրած: Քո պարագայում բավականին խառը պահ կա…
— Այնքան էլ խառը չէ, ուղղակի ես ծնվել եմ երկրաշարժից հետո՝ 1989 թվականի հունվարի 6-ին, ու քանի որ այստեղ ծննդատուն չի եղել, մերոնք Աշտարակ են տեղափոխվել, ու ես այնտեղ եմ ծնվել: Բայց իմ համար որպես ծննդավայր Գյումրին է, որովհետև հայրս, մայրս, պապերս… մենք 200 տարուց ավել պատմություն ունենք այստեղ ու, բնականաբար, եթե կուզեք, ապա արյան կանչը ինձ Գյումրի պիտի բերեր:
— Ումոնցե՞ն եք. կհարցներ գյումրեցին:
— Դավթյանենց ազգն ենք, Սպանդարյան փողոցում են բնակվել:
— Երբ 2 տարեկան ես եղել, ծնողներդ տեղափոխվել են Մոսկվա ու այնտեղ հիմնավոր մնացել:
— Այո, միայն թե ես էդ ծրագրերը մի քիչ շեղեցի (ծիծաղում է): Բայց դե, ինձանից 2 տարով փոքր եղբայր ունեմ:
— Նորայր, շատերն իրենց ապրուստի հարցը լուծելու համար արտագաղթում են այլ երկրներ, իսկ քո պարագայում հակառակն է ստացվել: Ի՞նչն էր պատճառը, որ որոշեցիր վերադառնալ հայրենիք:
— Նախևառաջ, երբ ծնվեց մեր որդին, ես որոշեցի Հայաստան տեղափոխվել, որովհետև ես պետք է պլանավորեի նրա կյանքը, նրա ապագան: Չնայած Մոսկվան հիանալի քաղաք է, լավագույն քաղաքներից է, բայց ես չէի ուզենա, որ իմ որդին էլ ինձ նման Հայաստանից դուրս ապրեր: Ճիշտ հասկացեք, չնայած որ կինս էլ է հայաստանցի, բայց այնպես էր ստացվել, որ մենք տանը ռուսերեն էինք խոսում… Դե, ինքներդ պատկերացրեք, ռուսների մեջ ենք մեծացել: Որ որդիս մեծանար, նրա գիտակցականը կփոխվեր, եթե անգամ հայերեն իմանար, բայց նա արդեն հայերեն չէր մտածի: Ինչպես տեսնում եք, մի քանի ծանրակշիռ պատճառներ կային, որոնք լուրջ ազդեցություն թողեցին Հայաստան տեղափոխվելու որոշում կայացնելուս վրա: Որքան էլ Ռուսաստանում կյանքդ ու կենցաղավարությունդ բարեկեցիկ լինի, ապահովված լինես, գալիս է մի պահ, որ ուզում ես մի այլ իմաստով ապրել, օգտակար լինել ոչ թե միայն քեզ ու քո ընտանիքին, այլ, հնարավորության դեպքում՝ նաև այլոց, մի խոսքով, որ լավ հետագիծ թողնես քո հայրենիքում, որին ի ծնե պարտավոր ես:
— Քո որոշմանը դեմ կանգնողներ չեղա՞ն:
— Իհարկե՝ եղան. ծնողներս, ընկերներս, բարեկամներս:
— Այդ թվում և նա: Բայց նրա հետ երկար զրուցելուց հետո, եկանք տեղափոխման որոշմանը:
— Արդյո՞ք հայրենիք վերադառնալուն նաև նպաստեց այն, որ այստեղ հեղափոխություն եղավ:
— Դա հենց առաջին ու մեծ խթանն ու դրդապատճառն էր: Երբ հեղափոխությունն եղավ, ես եկա Հայաստան, տեսա, որ տրամադրություններ են փոխվել, հույսն է արթնացել, մարդիկ ուրիշ ձևով են սկսել մտածել: Ամեն տարի, երբ Հայաստան, Գյումրի էի գալիս, այդպես չէր, իսկ հեղափոխությունից հետո հոգեբանության փոփոխությունը շատ զգալի էր:
— Ի՞նչ մասնագիտություն եք ստացել:
— Անգլիական թեքումով ռուսական դպրոց եմ ավարտել: Ապա Մոսկվայի կապի ու ինֆորմատիկայի ինստիտուտն եմ ավարտել՝ կապի ինժեներ որակավորմամբ: Այնուհետև, քանի որ հայրս ու հորեղբայրներս բիզնեսմեններ են, իրենց եմ օգնել, սպորտային հագուստի գիծ ունենք, դա էի ղեկավարում: Բացի այդ, Մոսկվայում պրոֆեսիոնալ բռնցքամարտի զարգացմամբ ենք զբաղվել, սպորտային միջոցառումներ ենք կազմակերպել, շատ բռնցքամարտիկներ ենք աճեցրել, մեծացրել: Ես սրանով էի ավելի շատ զբաղվում:
— Նորայր, ի՞նչ ասել է սմարթ—կանգառ: Գաղափարը Մոսկվայի՞ց է վերցված:
— Մոսկվայում այդպիսի կանգառներ չկան, ինչ-որ բաներ կան, բայց այլ տեսակի են: Մոտ տարի ու կես սմարթ-կանգառների գաղափարն ինձ հանգիստ չէր տալիս, որովհետև այն հետաքրքիր պրոյեկտ է՝ և՛ բիզնես է, և՛ սոցիալ է՝ քաղաքացիների հետ է կապվում:
— Դա ինչ—որ մեկի, ծրագրավորողի գաղափարների՞ց է:
— Այսպես ասեմ. այն, երբ որոշեցի Հայաստան տեղափոխվել, դե պարզ է, այստեղ ինչ-որ բանով պիտի զբաղվեի, աշխատեի, երիտասարդ տղա եմ, հո պարապ չպիտի թրև գամ, մանավանդ, ընտանիք ունեմ: Երբ այդ գաղափարը ծնվեց, սկսեցի ինտերնետով փնտրել, տեսա, որ ֆրանսիական և իսպանական ընկերություններ կան, որոնք դեռևս 80-ականներին են այդպիսի մոդելով աշխատեցրել: Ես այդ մոդելը վերցրեցի, դիզայնի կոնցեպտները վերցրեցի: Նրանք Եվրոպայում լայն տարածում ունեն, Ռուսաստանում ավելի քիչ է, այն գովազդային բիզնեսի հետ է զուգակցվում: Ես այդ մոդելը վերցրեցի, սկսեցինք դիզայնի վրա աշխատել, ուսումնասիրեցինք տեղային, լոկալ մինուսներն ու պլյուսները, հաշվի առանք եղանակային պայմանները, հումքի դիմացկունությունը, քաշը և, իհարկե, հաշվարկներն այնպես արեցինք, որ ընդունելի արժեք կազմի: Ու իմ գաղափարն է, որ Գյումրիում ոչ թե մի քանի հատ նման կանգառներ լինեն, այլ բոլորը փոխենք՝ միանման ու ժամանակակից դիզայնով, հարմարավետ կանգառներ լինեն: Ինչո՞ւ կանգառ, որովհետև կանգառը աչք ծակող, այսպես ասած, փողոցային կահավորանք է: Իսկ մեր հին կանգառները կիսաջարդած, ժանգոտված, կեղտոտ, անպիտան ու վտանգավոր նստարաններով… Իսկ նման մանրուքները, երբ համատարած աչքի են ընկնում, զբոսաշրջիկների մոտ թերի կարծիք է կազմվում քաղաքի մասին: Մի խոսքով, այս գաղափարը լրիվ եփվեց, եկա, քաղաքային իշխանությունների հետ բանակցեցի: Քաղաքապետի, տրանսպորտի ու կոմունալ բաժինների հետ շատ լավ համագործակցում ենք: Կանգառները միջազգային պրակտիկայից է վերցված. երկաթյա կոնստրուկցիա է, թրծված ապակիով, մոնոլիտային ծածկով, արևային էներգիայով ապահոված, հեռախոսների լիցքավորման հնարավորությամբ, հետագայում նաև Wi-Fi կապի ապահովմամբ: Կանգառների հետագա սպասարկումն ու պահպանումը նույնպես մեր հոգածության ներքո են: Այս տարվա մեջ կհասցնենք մոտ 35 հատ տեղադրել, իսկ 3 տարվա ընթացքում քաղաքը կապահովենք 70 կանգառով: Երբ ամբողջական ցանցը եղավ, նոր միայն ինտերնետային կապը լիարժեք կապահովվի, որովհետև այստեղ արդեն բիզնես-կոլեգաների հետ պիտի համագործակցենք:
— Թող ներեն ինձ, ու հանկարծ չսովորեն. իսկ կարո՞ղ է «լևի» գիծ մտնեն արևային էներգիայից…
-…Հույս ունենամ, որ նման «ստեղծագործությամբ», ուրիշների ասած՝ գողանալու, ջարդելու և այլ վատ արարքներ չեն լինի, որովհետև մեր ազգի մասին ես այդ կարծիքին չեմ, ավելի բարձր կարծիքի եմ:
— Չեմ կարող չհարցնել. դու քաղաքի համար, իրոք, լավ բան ես անում, բայց, ժողովրդական լեզվով ասած, «քյարդ ո՞րն է»…
— Կանգառների պատրաստման, պահպանման, մաքրությունն ու սպասարկումն ապահովելու դիմաց մենք գովազդային տարածքներ վարձով տալու հնարավորություն կունենանք: Եվ սա, որ աշխատեց, հետագայում նույնպես քաղաքին օգուտ կտանք, որովհետև գովազդներից քաղաքային բյուջե ֆինանսական հոսքեր կապահովենք: Բայց սա իմ այն նշաձողը չէ, թե վայ, սրանով տուն պիտի պահեմ, և այլն: Եթե միայն այս պրոյեկտը լիներ, ռիսկերը հաշվի առնելով, կարող է և չիրացնեի: Որովհետև ֆինանս դնելու այլ տեղեր ու հնարավորություններ կան, որից կարճ ժամանակահատվածում եկամուտներ կապահովես: Դրա համար եմ ասում, որ ինձ առանձնակի հաճույք է պատճառում, որ իմ քաղաքում ինչ-որ բան թողնեմ: Մենք Տավուշի մարզում անմշակ հողամաս ենք գնել: Մտադիր եմ մշակել տալ, էկոլոգիապես մաքուր պտուղ-բանջարեղեն աճեցնել, ու սա ևս բիզնես գաղափար է: Մնում է խելացի ու բանիմաց աշխատակիցներ գտնել, ովքեր իրենց պրոֆեսիոնալիզմով կկարողանան իմ ներդրումների հետ համատեղ շահեկան բիզնես իրականացնել: Ինձ համար ամենահաճելին այն է, որ իմ երեխան մաքուր օդին դուրս գա, մաքուր սնունդ ուտի: Մենք սխալ կամ քիչ ենք գնահատում մեր հայրենիքի հնարավորությունները. մաքուր օդ ու համեղ ջուր:
— Նորայր, տա Աստված, որ քո բոլոր ծրագրերն իրագործվեն, բայց, եթե ինչ—որ բան այնպես չստացվի, ինչպես նախատեսել ես, կհեռանա՞ս…
— Ոչ, բոլոր դեպքերում, ես, մենք կմնանք: Որովհետև ես մեծ հույսեր ունեմ՝ կապված մեր երկրի զարգացման հետ, նոր իշխանության հետ, ես հավատում եմ, որ շատ փոփոխություններ կլինեն: Ես կառավարության մեջ ընկերներ ունեմ, ես տեսնում եմ, որ շատ լավ ու առաջատար գաղափարներ, ցանկություններ կան, մնում է բոլորս իրար հասկանանք, համակարգը գործի քցեն ու լավ կլինի: Թող հիմա անհատների ուսերին լինի զարգացումները, մինչև համակարգային դառնա:
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
ՀՀ, Գյումրի, Իսահակյան փ., 76
(+374 312) 6 72 56
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: